Сельскія школы раёна ў тэхнічным аснашчэнні нічым не саступаюць гарадскім. Але, акрамя якаснага навучання, упор тут робяць на далучэнне вучняў да народнай спадчыны. У Ляснянскім дзіцячым садзе — пачатковай школе педагагічны калектыў арыентуецца на полікультурнае выхаванне і стварэнне адпаведнага прадметнага адукацыйнага асяроддзя. Ва ўстанове стварылі пакой-музей баявой і працоўнай славы сваёй вёскі, куток беларускай хаты. Навучэнцы вучэбна-педагагічнага комплексу прыцягваюцца да ўдзелу ў тэатралізаваных паказах, фальклорных святах, экскурсіях па родным краі. Педагогі Бярозаўскай базавай школы патрыятычныя пачуцці, любоў да нацыянальных традыцый фарміруюць у вучняў таксама з выкарыстаннем рэгіянальнага кампанента. Такі падыход дастаткова дзейсны: навучэнцы абедзвюх навучальных устаноў свабодна выкарыстоўваюць у штодзённым жыцці беларускую мову, выконваюць народныя звычаі ў сем’ях, добра ведаюць гісторыю сваёй малой радзімы.